《陪总管陈公肇祀商少师比干庙》
元代·王恽

元化形万汇，浩浩无时无。云何忠贞气，大畀先生躯。

念昔有殷季，天步移独夫。淫酗荡祀典，下民为毒痡。

所崇尽奸回，启遁箕子奴。师保乃去尔，馀敢编其须。

炎炎鹿台火，已兆明珠儒。先生岂不知，蔓草不可图。

顾亲叔父尊，以位仍三孤。强谏诚我任，剖心不为愈。

自靖暨杀身，要之宗社扶。所以宣父笔，三仁同一途。

繄公存亡间，所系重有殊。堂堂柱天手，能摰火德乌。

当时戡黎兵，所侵良及肤。周虽彼苍眷，加翼十乱谟。

天其谏少行，终鄙西人居。称师止观政，安取商郊车。

一朝叹云亡，宗国随之墟！丹诚皎白日，馀烈光八区。

准尔来代臣，大节知所趋。呜呼介士叹，万万狂童且。

今来二千载，殷周两榛芜。巍然一丘土，高与西山俱。

清霜九月节，肇祀陪干旟。肃拜列阶下，精爽动佩裾。

世道有沦丧，一忠千万谀。商歌振林樾，日下悲风徂。

作者简介：王恽（yùn）（1227—1304年7月23日），字仲谋，号秋涧，卫州路汲县（今河南卫辉市）人。元朝著名学者、诗人兼政治家。一生仕宦，刚直不阿，清贫守职，好学善文，成为元世祖忽必烈、元裕宗真金和元成宗皇帝铁穆耳三代著名谏臣。其书法遒婉，与东鲁王博文、渤海王旭齐名。著有《秋涧先生全集》。散曲创作，今存小令41首。大德八年六月二十日，在汲县去世，终年七十八岁。